b'\n_START_ARTICLE_\nVelika Kapela\n_START_PARAGRAPH_\nVelika Kapela je del gorskega masiva Kapele na Hrva\xc5\xa1kem, ki skupaj z Malo Kapelo povezuje Gorski kotar z Velebitom._NEWLINE_Velika Kapela, ki spada v Dinarsko gorovje, je severozahodni, vi\xc5\xa1ji del gorskega masiva Kapele s povr\xc5\xa1ino okoli 2300 km\xc2\xb2. Razprostira se od Gorskega kotorja na zahodu do Male Kapele in Like na vzhodu ter od Ogulinske doline na severu do primorja ob Vinodolskem kanalu na jugu. Sestavlja jo ve\xc4\x8d planin in vrhov: Bjelolasica z najvi\xc5\xa1jim vrhom Kula (1536 m), ki je isto\xc4\x8dasno tudi najvi\xc5\xa1ji vrh Velike Kapele; Bele stene (1334 m); Samarske stene (1294 m); Javornica, z najvi\xc5\xa1jim vrhom Velika Javornica (1374 m); Bitoraja (Burni Bitoraj, 1386 m); Vi\xc5\xa1evice (1428 m); Smolnika (Veliki Smolnik, 1279 m); Ri\xc4\x8da\xc4\x8dkog bila (1286 m) in drugih. V veliki meri je grajena iz mezozojskih apnencev. Za Veliko Kapelo so zna\xc4\x8dilni pa\xc5\xa1niki, prostrani iglasti gozdovi, ostro gorsko podnebje in pomankanje vode. Znotraj tega razgibanega prostranstva izstopajo zanimivi razgledni vrhovi in strogi naravni rezervat Belih in Samarskih sten. Preko 628 m visokega prelaza Jasenka pelje dr\xc5\xbeavna cesta D23 Senj-Ogulin.'